ET Euroopa Liidu Teataja C 104/8

Euroopa Keskpanga juhatuse liikmete täiendav eetikakoodeks

(kooskõlas Euroopa Keskpanga kodukorra artikliga 11.3)

2010/C 104/03

1. Sissejuhatus

Uus Euroopa Keskpanga personali liikmete eetikaraamistik (1) jõustub 1. aprillil 2010. Selles esitatakse juhised ja kehtestatakse eetikareeglid, -standardid ja -eesmärgid. 16. mail 2002 koostasid EKP nõukogu liikmeteks olevad juhatuse liikmed „Tegevusjuhised” nõukogu liikmete jaoks (2). Kui käesolevast täiendavast eetikakoodeksist (edaspidi „koodeks”) ei tulene teisiti, järgivad juhatuse liikmed uues personali liikmete eetikaraamistikus kehtestatud põhimõtteid ning nõukogu liikmete tegevusjuhistes kehtestatud reegleid.

2. Kingitused või muu rahaliselt hinnatav hüve

Kingituseks loetakse mis tahes rahaliselt hinnatavat hüve või eelist, mis on mis tahes viisil seotud juhatuse liikmele pandud ülesannete ja kohustustega ja mis ei ole osutatud teenuste eest kokku lepitud tasu ning mis antakse või võimaldatakse juhatuse liikmele või tema pereliikmele või lähedasele isiklikule tuttavale või temaga tööalaselt seotud isikule.

Kingituse vastuvõtmine ei tohi mingil juhul kahjustada või mõjutada juhatuse liikme tegevusvabadust ega tekitada sobimatut kohustust või saaja või andja ootusi. Endale võib pidada erasektori kingitusi, mille väärtus ei ületa 50 eurot, ning teiste keskpankade, avalike, riiklike ja rahvusvaheliste organisatsioonidega seotud kingitusi, mis ei välju tavapärase raamidest ning mida peetakse kombekohaseks. Kui konkreetne olukord ei võimalda sellist kingitust tagasi lükata, tuleb see üle anda EKP-le või maksta EKP-le vahe summa eest, mis ületab 50 eurot.

Juhatuse liikmed ei tohi taotleda ega vastu võtta kingitusi hankemenetluses osalejatelt.

Juhatuse liikmed võivad teha EKP kulul kingitusi kolmandatele isikutele. Kui kingituse väärtus ületab 150 eurot, on vajalik juhatuse nõusolek. Juhatuse liikmed ei tohi EKP kulul võõrustada ega anda muid hüvesid üksteisele, sealhulgas abikaasadele, elukaaslastele või perekonna liikmetele.

3. Kutsete vastuvõtmine

Juhatuse liikmed võivad vastu võtta kutseid konverentsidele, vastuvõttudele või kultuuriüritustele ja sellega seotud meelelahutusele ning nõustuda kombekohase võõrustamisega, kui üritusel osalemine on vastavuses nende kohustuste täitmisega või EKP huvides, pidades meeles oma sõltumatuse ja huvide konflikti vältimise kohustust. Nad võivad korraldajatelt vastu võtta kohast reisi- ja majutuskulude hüvitust, mis vastab nende kohustuste kestvusele. Eelkõige võivad juhatuse liikmed vastu võtta kutseid suure osavõtuga sündmustele, kuid iga kutset tuleb hoolikalt kaaluda. Juhatuse liikmete poolt ametiülesannete täitmise raames peetud loengute ja kõnede tasu kasutatakse EKP poolt heategevuseks.

Samad reeglid on kohaldatavad ka nende abikaasade ja elukaaslaste suhtes, kui kutsed on suunatud ka neile ja nende osavõtt on kooskõlas rahvusvahelise tavaga.

4. Isikliku tegevuse eest tasu võtmine

Juhatuse liikmed võivad tegeleda hariduse ja teadusega ning muu mittetulundusliku tegevusega. Isikliku tegevuse eest, mis ei ole seotud EKPga, võivad nad vastu võtta tasu ja kuluhüvitisi kooskõlas Euroopa Keskpankade Süsteemi ja Euroopa Keskpanga põhikirja artikliga 11.1 ning tingimusel, et nimetatud tasu ja kulud on vastavuses tehtud tööga ja jäävad tavalistesse piiridesse. Igal aastal tuleb EKP presidendile kirjalikult teatada isiklikust tegevusest ja sellega seotud tasust.

5. Siseringi reeglite järgimine

Juhatuse liikmete suhtes kohaldatakse täiel määral EKPs kehtivaid siseringi tehingute ja järelevalve reegleid. Neil soovitatakse tungivalt anda oma investeeringute haldamine ühe või mitme tunnustatud portfellihalduri täielikku käsutusse. Soovitust ei kohaldata jooksvate, tähtajaliste ja säästuhoiuste suhtes ega rahaturufondide või samalaadsete lühiajaliste instrumentide suhtes. Samuti ei mõjuta soovitus aeg-ajalt vahendite koondamist teatavate kaupade ostuks või kinnisvarasse investeerimiseks.

6. Eetikanõunik

Käesoleva koodeksi ühetaoliseks kohaldamiseks peaksid juhatuse liikmed kahtluse korral, mis puudutab käesolevas koodeksis ja kohalduvas osas personali liikmete eetikaraamistikus sätestatud mis tahes eetikakriteeriumi praktilist kohaldamist, konsulteerima eetikanõunikuga.

7. Kehtetuks tunnistamine

Käesoleva koodeksiga tunnistatakse alates 1. aprillist 2010 kehtetuks ja asendatakse 5. septembril 2006. aastal kehtima hakanud Euroopa Keskpanga juhatuse liikmete täiendav eetikakoodeks.

8. Eksemplaride arv ja avaldamine

Ainsat originaali hoitakse EKP arhiivis. Igale juhatuse liikmele antakse üks koopia.

Frankfurt Maini ääres, 29. märts 2010 EKP president Jean-Claude TRICHET

(1) Vt käesolev Euroopa Liidu Teataja lk 3.

(2) ELT C 123, 24.5.2002, lk 9.